તેમના જન્મના શુભ ચોઘડિયાની જેમ જ ભાથીજી પોતે પણ ગુણવાન હતા. એકવાર ભાથીજી પોતાના ઘરના ફળિયામાં રમતા હતા અને તેમની નજર નાગદેવતા પર પડી. તેમની સાથે રમતા અન્ય બાળકો તો દોડીને પોતાના ઘરમાં ઘૂસી ગયા પણ ભાથીજી ત્યાંથી ન હલ્યા. તેતો નાગદેવતાની સામે સહજ રીતે ઉભા રહ્યા. ભાગી ગયેલા બાળકોએ ભાથીજીના માતા અક્કલબાને જણાવ્યું કે ભાથીજી તો નાગદેવતા સામે ઉભા છે અને તેમને દૂધ પીવડાવે છે. હવે તો ભાથીજી રોજ નાગના રાફડા આગળ જઈ નાગદેવતાને દૂધ પીવડાવતા. તે તેમનો જાણે નિત્યક્રમ બની ગયો હતો. ધીમે ધીમે ભાથીજી મોટા થતાં ગયા અને 16 વર્ષના થયા. માતાપિતાના આગ્રહથી તેમણે કંકુબા સાથે લગ્ન કરવાની હામી ભરી. ભાથીજીના કંકુબા સાથે લગ્ન લખાઈ ગયા હતા. લગ્નની વિધિ ચાલી રહી હતી. ચોથો મંગળફેરો શરૂ થયો અને એક ગોવાળિયો રડતો રડતો ભાથીજી મહારાજના ચરણોમાં પડી આજીજી કરવા લાગ્યો.